CELEX: 32017D2408
Language: sk
Date: 2017-12-18 00:00:00
Title: Vykonávacie rozhodnutie Rady (EÚ) 2017/2408 z 18. decembra 2017, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 mernice 2006/112/ES o spoločnom systéme dane z pridanej hodnoty

21.12.2017   
            
            
               SK
            
            
               Úradný vestník Európskej únie
            
            
               L 342/8
            
         VYKONÁVACIE ROZHODNUTIE RADY (EÚ) 2017/2408
   z 18. decembra 2017,
   ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 mernice 2006/112/ES o spoločnom systéme dane z pridanej hodnoty
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395,
   so zreteľom na návrh Európskej komisie,
   keďže:
   
               (1)
            
            
               Podľa bodu 10 článku 287 smernice 2006/112/ES môže Lotyšsko oslobodiť od dane z pridanej hodnoty (ďalej len „DPH“) zdaniteľné osoby, ktorých ročný obrat nie je vyšší ako ekvivalent sumy 17 200 EUR v národnej mene pri prepočítacom kurze platnom v deň jeho pristúpenia.
            
         
               (2)
            
            
               Vykonávacím rozhodnutím Rady 2010/584/EÚ (2) sa Lotyšsku povolilo uplatňovať ako odchyľujúce sa opatrenie do 31. decembra 2013 oslobodenie od DPH pre zdaniteľné osoby, ktorých ročný obrat nepresahoval sumu 50 000 EUR. Platnosť uvedeného opatrenia bola predĺžená vykonávacím rozhodnutím Rady 2014/796/EÚ (3) a uplynie 31. decembra 2017.
            
         
               (3)
            
            
               Komisia zaevidovala list z 3. júla 2017, ktorým Lotyšsko požiadalo o povolenie naďalej uplatňovať osobitné opatrenie odchyľujúce sa od článku 287 smernice 2006/112/ES, a znížiť strop pre oslobodenie na 40 000 EUR (ďalej len „osobitné opatrenie“).
            
         
               (4)
            
            
               V súlade s článkom 395 ods. 2 smernice 2006/112/ES Komisia informovala o žiadosti predloženej Lotyšskom ostatné členské štáty a listom z 13. septembra 2017. Listom zo 14. septembra 2017 Komisia oznámila Lotyšsku, že má všetky informácie potrebné na posúdenie danej žiadosti.
            
         
               (5)
            
            
               Keďže toto osobitné opatrenie bude mať za následok obmedzenie povinností súvisiacich s DPH pre malé podniky, Lotyšsku by sa malo povoliť uplatňovanie osobitného opatrenia na obmedzené obdobie do 31. decembra 2020. Zdaniteľné osoby by mali mať naďalej možnosť zvoliť si všeobecnú úpravu DPH.
            
         
               (6)
            
            
               Na základe informácií, ktoré Lotyšsko poskytlo, bude mať osobitné opatrenie zanedbateľný vplyv na celkovú sumu daňových príjmov vybraných na stupni konečnej spotreby.
            
         
               (7)
            
            
               Keďže články 281 až 294 smernice 2006/112/ES, ktorými sa riadi osobitná úprava pre malé podniky, sú predmetom preskúmania, je možné, že smernica, ktorou sa menia uvedené ustanovenia nadobudne účinnosť do 31. decembra 2020.
            
         
               (8)
            
            
               Osobitné opatrenie nemá žiadny vplyv na vlastné zdroje Únie pochádzajúce z dane z pridanej hodnoty, pretože Lotyšsko vypočíta kompenzáciu v súlade s článkom 6 nariadenia Rady (EHS, Euratom) č. 1553/89 (4),
            
         PRIJALA TOTO ROZHODNUTIE:
   Článok 1
   Odchylne od bodu 10 článku 287 smernice 2006/112/ES sa Lotyšskej republike povoľuje oslobodiť od DPH zdaniteľné osoby, ktorých ročný obrat nepresahuje 40 000 EUR.
   Článok 2
   Toto rozhodnutie nadobúda účinnosť dňom jeho oznámenia.
   Toto rozhodnutie sa uplatňuje od 1. januára 2018 do 31. decembra 2020 alebo do dňa nadobudnutia účinnosti smernice, ktorou sa menia články 281 až 294 smernice 2006/112/ES, podľa toho, čo nastane skôr.
   Článok 3
   Toto rozhodnutie je určené Lotyšskej republike.
   
      V Bruseli 18. decembra 2017
      
         
            Za Radu
         
         
            predsedníčka
         
         K. SIMON
      
   
   
      (1)  Ú. v. EÚ L 347, 11.12.2006, s. 1.
   
      (2)  Vykonávacie rozhodnutie Rady 2010/584/EÚ z 27. septembra 2010, ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 256, 30.9.2010, s. 29).
   
      (3)  Vykonávacie rozhodnutie Rady 2014/796/EÚ zo 7. novembra 2014, ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 46).
   
      (4)  Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).